ज्यादातर महलों की अब यही नियति है कि उसके सामन्त कहीं पलायन कर जाते हैं और सेवक रह जाते हैं। उनके टूटे- फूटे घर रह जाते हैं और उनमें रह जाती है फटेहाली और बदहाली की जिन्दगी। एक ऐसी जिन्दगी जो सामन्तों की देन होती है। यहाँ भी वैसी ही जिन्दगी थी। जहाँ हाड़ मांस के बने इन्सान थे ,काठ के पुतलों की तरह। मुक्तिबोध की कहानी की तरह उनके 'काठ के सपने’थे। ऐसे ही किसी महल के अँधेरे में मुक्तिबोध ने गुजारी थी अपनी बेहाल जिन्दगी और सामन्तों द्वारा छोड़ गए सेवकों को शायद धीरज बँधाते हुए कहा होगा कि-